**OBRAZLOŽENJE II. IZMJENA I DOPUNA PRORAČUNA**

**GRADA NOVSKE ZA 2022. GODINU**

**PRAVNI OSNOV**

Odredbama članka 45. Zakona o proračunu („Narodne novine“, broj 144/21) propisano je da se izmjenama i dopunama proračuna mijenja plan isključivo za tekuću proračunsku godinu. Na postupak donošenja izmjena i dopuna proračuna na odgovarajući se način primjenjuju odredbe Zakona za postupak donošenja proračuna.

**OBRAZLOŽENJE PRIHODA I PRIMITAKA, RASHODA I IZDATAKA**

Drugim izmjenama i dopunama proračuna iskazano je povećanje za 3,96 % ili 4.327.382 kn tako da ukupno planirani prihodi i primici s planiranim viškom prihoda ovim izmjenama iznose 113.485.663 kn.

Promjene na prihodovnoj strani proračuna iskazane su s povećanjem *prihoda od poreza na dohodak* za 500.000 kn s obzirom da je dosadašnja realizacija bolja od očekivane za ovaj dio godine. Plan prihoda od poreza ovim izmjenama iznosi 16.560.000 kn.

Promjene na *prihodima pomoći* iskazane su radi usklađenja plana i potpisanih ugovora, kao npr. promjene planiranih sredstava za sanaciju deponije (4. etapu) s povećanjem iznosa za 1.246.030 kn, povećanje od 70.000 kn za projekt Dnevni centar za starije u Novskoj. Prihodi pomoći iskazani su sa smanjenjem kod proračunskog korisnika (Knjižnica i čitaonica „Ante Jagar“ Novska) za 37.600 kn, dok je kod Pučkog otvorenog učilišta Novska iskazano povećanje od 25.000 kn za projekt *Kino za sve* i Javne vatrogasne postrojbe Grada za nabavu opreme za zaštitu i održavanje za 882.712 kn.

*Prihodi od imovine* iskazani su s povećanjem od 1.532.330 kn. Najvećim dijelom povećanje se odnosi na povećanje prihoda rudne rente za 1.300.000 kn tako da plan prihoda *rudne rente* iznosi 6.800.000 kn. Realizacija tog prihoda s uplatom za ožujak iznosila je 50 % plana. U skupini prihoda od imovine iskazano je povećanje plana prihoda od financijske imovine za 231.330 kn, a odnosi se na iskazivanje prihoda od prodaje dionica u vlasništvu Grada i Pučkog otvorenog učilišta Novska, točnije, iskazivanje razlike između tržišne i nominalne vrijednosti dionica. Za dionice u vlasništvu Grada ta razlika je iznosila 229.950 kn, dok je za dionice u vlasništvu Pučkog otvorenog učilišta Novska iznosila 1.380 kn. Iskazivanje nominalne vrijednosti dionica iskazano je na kontima podskupine 833 kao *Primici od prodaje dionica* s iznosom od 35.100 kn.

*Prihodi od upravnih i administrativnih pristojbi, pristojbi po posebnim propisima i naknada* iskazani su s povećanjem od 280.022 kn. Povećanje je iskazano na ime premije osiguranja objekata u vlasništvu Grada, tj. naknade štete za objekt društvenog doma u Rajiću s iznosom od 181.930 kn i povećanjem prihoda Pučkog otvorenog učilišta Novska za 100.000 kn za edukacije, tj. verificirane programe.

Na rashodovnoj strani proračuna iskazan je povećanje *rashoda poslovanja* za 189.722 kn tako da plan iznosi 57.982.994 kn. Promjene su iskazane sa smanjenjem materijalnih rashoda za 271.628 kn, povećanjem rashoda pomoći za 400.000 kn, ostalih rashoda za 48.350 kn i rashoda za zaposlene za 13.000 kn.

U skupini *materijalnih rashoda* iskazano je ukupno smanjenje plana od 271.628 kn uz istovremeno povećanje rashoda režija, tj. rashoda za materijal i energiju za 460.000 kn i ostalih nespomenutih rashoda za 485.354 kn, dok su naknade troškova zaposlenima smanjene za 82.000 kn, a rashodi za usluge za 1.144.982 kn. Zbog osiguranja dostatnih sredstava do kraja godine, a zbog promjene cijene plina, struje, rashodi su povećani u financijskom planu Dječjeg vrtića „Radost“ Novska za 77.000 kn, Knjižnice i čitaonice za 80.000 kn, električne energije za javnu rasvjetu 410.000 kn. Ostali nespomenuti rashodi povećani su za 485.354 kn, a odnose se na povećanje plana za manifestacije (akcija *Bljesak*) za 50.000 kn, troškove sudskih i upravnih postupaka za 20.000 kn, planirana su sredstva za izbore u iznosu od 340.000 kn, povećan je plan rashoda za premije osiguranja za 34.000 kn… *Rashodi za usluge* smanjeni su za 1.144.982 kn i najvećim dijelom odnose se na smanjenje rashoda programa održavanja komunalne infrastrukture: održavanje javnih površina 1.000.000 kn, nerazvrstanih cesta 200.000 kn, zimske službe 150.000 kn.

*Rashodi pomoći drugim proračunima* iskazani su s povećanjem za 400.000 kn. Sredstva su povećana za projekt rekonstrukcije ceste Stara Subocka-Plesmo za 100.000 kn, za Srednju školu Novska 100.000 kn te su osigurana sredstva za provedbu projekta Dnevni centar za starije s 200.000 kn. Sredstva će se doznačiti Domu za starije i nemoćne Sisak koji će biti nositelj aktivnosti.

*Rashodi za nabavu nefinancijske imovine* iskazani su s povećanjem za 2.671.232 kn te plan ovih rashoda iznosi 48.878.241 kn. Povećanje plana rashoda iskazano je za materijalnu imovinu – prirodna bogatstva za 360.000 kn. Sredstva su povećana za otkup zemljišta u zoni za 180.000 kn i otkup zemljišta za izgradnju prometnice (spoj gradske tržnice i Trg dr. F. Tuđmana) za 180.000 kn. Rashodi za nabavu proizvedene dugotrajne imovine povećani su za 884.962 kn i najvećim dijelom odnose se na plan rashoda za nabavu opreme za zaštitu i održavanje Javne vatrogasne postrojbe Grada (veza prihodi pomoći) s iznosom od 882.712 kn.

*Rashodi za dodatna ulaganja na nefinancijskoj imovini* povećani su za 1.494.845 kn. Povećanje od 1.385.470 kn odnosi se na projekt sanacije deponije *Kurjakana*, uređenje autobusnih stajališta sa 100.000 kn, izradu fasade na objektu u Jazavici 100.000 kn uz smanjenje rashoda od 100.000 kn za izradu izvedbenog projekta Centra cjeloživotnog obrazovanja.